**Magyar Képzőművészeti Egyetem**



**A hallgatói jogok gyakorlásának és kötelességek teljesítésének rendje**

Elfogadta a Szenátus 50/2015. (IX. 30.) számú határozatával

|  |
| --- |
|  |
| **Felsmann Tamás** |
| rektorhelyettes |

**2015. október 1.**

Tartalomjegyzék

[1. § Általános rendelkezések 3](#_Toc430681217)

[2. § A hallgatók jogai 3](#_Toc430681218)

[3. § A hallgatók kötelezettségei 6](#_Toc430681219)

[4. § A kérelmek benyújtása és elbírálása 6](#_Toc430681220)

[5. § A döntés 7](#_Toc430681221)

[6. § A jogorvoslat rendje 8](#_Toc430681222)

[7. § A fellebbezés elbírálására jogosult szervek 9](#_Toc430681223)

[8. § Záró rendelkezések 9](#_Toc430681224)

AMagyar Képzőművészeti Egyetem (továbbiakban: Egyetem) Szenátusa a nemzeti felsőoktatásról szóló 2011. évi CCIV. törvény (a továbbiakban: Nftv.) alapján a Szervezeti és Működési Szabályzat hallgatói követelményrendszerének részeként az alábbiak szerint határozza meg a Hallgatói jogok gyakorlásának és kötelességek teljesítésének rendjét (a továbbiakban: Szabályzat):

### Általános rendelkezések

* 1. Jelen Szabályzat meghatározza a hallgatók jogai gyakorlása és kötelezettségei teljesítése rendjének, a hallgatói jogviszonnyal kapcsolatosan benyújtott kérelmek elbírálása, a hallgatói ügyek intézése rendjének általános szabályait, valamint a hallgatói jogviszonnyal kapcsolatos jogok megsértése esetén az Egyetem döntésével, intézkedésével vagy ezek elmulasztásával szemben előterjeszthető jogorvoslat rendjét.
	2. A jelen Szabályzat hatálya kiterjed az Egyetem alap- és mesterképzésben, szakirányú továbbképzésben, felsőoktatási szakképzésben, valamint doktori képzésben tanulmányokat folytató valamennyi hallgatójára (a továbbiakban: hallgató).
	3. A jelen Szabályzat hatálya kiterjed a (2) bekezdésben meghatározott képzésben részt vevő oktatási szervezeti egységre, a képzési tevékenységben közvetlenül vagy közvetve résztvevő más szervezeti egységre, továbbá a képzési tevékenységet ellátó, illetve ahhoz kapcsolódó, azzal összefüggő feladatokat, azokat bármilyen foglalkoztatásra irányuló jogviszonyban –ideértve a polgári jogi szerződés alapján keletkezett jogviszonyt is – ellátó személyekre.
	4. Az Egyetemen a hallgatók – a hallgatói jogviszonyukból eredően – egyéni és kollektív jogokat gyakorolnak. A hallgatók egyéni jogaikat a jogszabályi rendelkezésekben és a jelen szabályzatban rögzített módon gyakorolják, a kollektív jogokat a Hallgatói Önkormányzat gyakorolja.
	5. A hallgatói jogviszonyból eredő jogok az Egyetemre történő beiratkozás napjától gyakorolhatók, illetve a kötelezettségek ettől az időponttól kezdve érvényesülnek.

### A hallgatók jogai

* 1. A hallgatói jogok gyakorlása és a kötelezettségek teljesítése során a jogszabályoknak és az Egyetem szabályzatainak megfelelően kell eljárni.
	2. A hallgatói jogok különösen:
		1. a jogszabályokban és az intézményi szabályozásban meghatározottak szerint teljes körű, pontos és hozzáférhető formában információt kapjon a tanulmányai megkezdéséhez és folytatásához;
		2. az egyetem adta kereteken belül kialakítsa tanulmányi rendjét;
		3. igénybe vegye a felsőoktatási intézményben elérhető képzési lehetőségeket, kapacitásokat;
		4. állapotának, személyes adottságainak, fogyatékosságának megfelelő ellátásban részesüljön;
		5. fizetési kötelezettségének teljesítéséhez részletfizetési kedvezményt, halasztást, mentességet kérjen a vonatkozó szabályzatokban foglaltak szerint;
	3. A hallgató joga, hogy emberi méltóságát tiszteletben tartsák, e körben különösen, hogy:
		1. személyiségi jogát, ezen belül személyisége szabad kibontakoztatásához való jogát, önrendelkezési jogát, cselekvési szabadságát, családi élethez való jogát tiszteletben tartsák, feltéve, hogy e jogának gyakorlása nem korlátoz másokat, e jogának érvényesítésében nem veszélyezteti a saját és társai, illetve az Egyetem alkalmazottai egészségét, testi épségét,
		2. az emberi méltóság tiszteletben tartásával szabadon véleményt nyilvánítson,
		3. teljes körű és tárgyilagos tájékoztatást kapjon a személyét és tanulmányait érintő kérdésekről,
		4. véleményezze az oktatói munkát,
		5. vallási, világnézeti vagy más meggyőződését, nemzeti vagy etnikai kisebbséghez tartozását tiszteletben tartsák, és azt kifejezésre juttassa, feltéve, hogy e jogának gyakorlása nem ütközik jogszabályba, nem sérti mások hasonló jogát és nem korlátozza társai tanuláshoz való jogának érvényesülését,
	4. A hallgató joga, hogy az Egyetemen biztonságban, egészséges környezetben folytathassa tanulmányait, továbbá tehetségétől, képességétől, érdeklődésétől függően segítséget kapjon a tanulmányaihoz, a pályakezdéshez, e körben különösen, hogy:
		1. igénybe vegye az Egyetemen, illetve a kollégiumban rendelkezésre álló eszközöket, létesítményeket, szolgáltatásokat (könyvtár, laboratórium, számítástechnikai eszközök, sport- és szabadidő-létesítmények stb.),
		2. a képzési programban meghatározottak szerint összeállítsa tanulmányi rendjét, megválassza a tantárgyakat, ennek keretei között szabadon igénybe vegye az Egyetem által nyújtott képzési lehetőségeket,
		3. látogassa az Egyetem által szervezett előadásokat, szemináriumokat,
		4. a hallgatók joga (a tantervi előírások és lehetőségek figyelembevételével) a tantárgyak, a mesterek, az oktatók szabad megválasztása, a párhuzamosan meghirdetett tanórák közötti választás; mesterválasztás csak sikeres félév teljesítése után az év végi szakmai kiállítás rendezése alatt a tanszékvezető hozzájárulásával és az új mester elfogadó nyilatkozatával a képzési idő alatt kétszer lehetséges az átjelentkezéssel érintett félévet megelőző tanév vizsgaidőszakának befejezéséig, de legkésőbb a 8. félévig.
		5. tanulmányaik ideje alatt a szak (szakirány) megváltoztatása, amennyiben a szak, illetve szakirány képzési és kimeneti követelményeinek megfelel,
		6. más szakok, és felsőoktatási intézmények előadásain való részvétel, amelyet a fogadó intézmény szabályzata korlátozhat,
		7. segítséget kapjon az Egyetem közösségi életébe való beilleszkedéshez, fizikai állapotának megőrzéséhez, egészséges, káros szenvedélyektől mentes életviteléhez,
		8. tagja legyen művészeti és/vagy tudományos diákkörnek, részt vegyen annak munkájában, részt vehessen az Egyetem kutató, fejlesztő tevékenységében,
		9. a feltételek teljesítése esetén tudományos, kutatói ösztöndíjban részesüljön,
		10. tudományos, művészeti célú pályázatot nyújtson be, tudományos, művészeti eredményét közzétegye, a szakdolgozatának, diplomamunkájának témáját megválaszthassa,
		11. a tanulmányi tanácsadást részére megszervezzék, és a szolgáltatásait igénybe vegye,
		12. szüneteltesse hallgatói jogviszonyát,
		13. vendéghallgatói jogviszonyt létesítsen, kérje az átvételét másik felsőoktatási intézménybe, további (párhuzamos) hallgatói jogviszonyt létesítsen,
		14. utazási, kiállítás-látogatási és egyéb kulturális kedvezményekben részesüljön.
	5. A hallgató joga, hogy tanulmányai során – az erre vonatkozó pályázati feltételek teljesítés esetén – megismerje a nemzetközi gyakorlatot, e célból olyan felsőoktatási intézményekben folytathasson résztanulmányokat, amelyek az Európai Unió tagállamában vagy az Európai Gazdasági Térségről szóló megállapodásban részes más államban, illetve olyan államban működnek, amelynek állampolgára az Európai Közösség és tagállamai, valamint az Európai Gazdasági Térségről szóló megállapodásban nem részes állam között létrejött nemzetközi szerződés alapján az Európai Gazdasági Térségről szóló megállapodásban részes állam állampolgárával azonos jogállást élvez (a továbbiakban együtt: EGT-állam), és ehhez igénybe vegye a hallgatói hitelt, illetőleg – amennyiben állami (rész)ösztöndíjjal támogatott képzésben vesz részt – ösztöndíjban részesüljön.
	6. A hallgató joga, hogy vagyoni viszonyaira, jövedelmi helyzetére, tanulmányi eredményére tekintettel pénzbeli, illetve természetbeni gondoskodásban részesülhessen, e körben különösen
		1. kollégiumi ellátást, vagy lakhatási támogatást biztosítsanak részére,
		2. szociális vagy más ösztöndíjban (így különösen tanulmányi, doktorandusz, köztársasági) szociális, tankönyv-, jegyzetvásárlási támogatásban részesüljön [az a)-b) pontban felsoroltak a továbbiakban együtt: hallgatói juttatások],
		3. igazolt rászorultsági alapon fizetési kötelezettségeinek teljesítéséhez mentességet, részletfizetési kedvezményt, halasztást kérjen,
		4. diákigazolványt állítsanak ki részére, s igénybe vegye az ahhoz kapcsolódó szolgáltatásokat, kedvezményeket,
	7. A hallgatót megilleti az érdekérvényesítés és a jogorvoslat joga, e körben különösen, hogy:
		1. hozzájusson a jogai gyakorlásához szükséges információkhoz,
		2. személyesen vagy képviselői útján részt vegyen az érdekeit érintő döntések meghozatalában, az Egyetem, a kollégium irányításában,
		3. jogai megsértése esetén eljárást indítson, az oktatási jogok biztosához forduljon,
		4. igénybe vegye az Oktatásügyi Közvetítői Szolgálatot,
		5. választó és választható legyen a hallgatói önkormányzatba és egyetemi testületekbe.
	8. A hallgató joga, hogy javaslattal éljen, kérdést intézzen az Egyetem, illetve a kollégium vezetőihez, oktatóihoz, és arra legkésőbb a megkereséstől számított harminc napon belül érdemi választ kapjon.
	9. A hallgató által az Egyetem oktatóinak közreműködésével, tanulmányi kötelezettségeinek teljesítésével összefüggésben, az Egyetemen folytatott képzési programok keretében létrehozott szerzői jogi védelem alá tartozó szellemi alkotásaihoz fűződő jogok védelmének, hasznosításának és a hozzájuk kapcsolódó jogok megszerzésének, átruházásának, továbbá az alkotónak az általa létrehozott szellemi alkotás hasznosításából származó díjazásából és egyéb bevételekből való részesedésének módját az Egyetem Szellemi Alkotások jogvédelméről és szellemi tulajdon-kezelésről szóló szabályzata határozza meg.

### A hallgatók kötelezettségei

* 1. A hallgató kötelessége, hogy
		1. megtartsa a jogszabályokban, valamint az Egyetem szabályzataiban foglaltakat;
		2. teljesítse a tantervben előírt óralátogatási kötelezettségét, valamint tudásáról az előírt formában beszámoljon;
		3. tiszteletben tartsa a felsőoktatási intézmény hagyományait;
		4. egyetemi polgárhoz méltóan, etikusan viselkedjen, tevékenységével az Egyetem jó hírnevét megőrizze;
		5. betartsa az Egyetem helyiségei, továbbá az Egyetemhez tartozó területek használati rendjét;
		6. betartsa a gyakorlati képzés rendjét;
		7. óvja saját és társai testi épségét, egészségét, elsajátítsa és alkalmazza az egészségét és biztonságát védő ismereteket és jelentenie kell, ha balesetet vagy balesetveszélyt észlel.
	2. A hallgató köteles a rábízott eszközöket megőrizni, illetve ezeket az előírásoknak megfelelően kezelni; köteles óvni az Egyetem létesítményeit, felszereléseit.

### A kérelmek benyújtása és elbírálása

* 1. Az Egyetemen hallgatói ügyekben első fokon a Hallgatói követelményrendszerben és a hallgatói ügyekről rendelkező egyéb egyetemi szabályzatban meghatározott személyek, testületek (bizottságok) és szervezeti egységek járnak el.
	2. A hallgatói ügyben eljáró szervek létrehozásáról és szervezetének, működésének általános szabályairól a Szervezeti és Működési Szabályzat szervezeti és működési rend része, valamint a Hallgatói követelményrendszer és a hallgatói ügyről rendelkező egyéb egyetemi szabályzat rendelkezik.
	3. Papír alapú kérelmet a következő minimum tartalommal lehet benyújtani:
		1. a hallgató nevét, hallgatói azonosítóját (NEPTUN-kódját),
		2. értesítési címét, annak hiányában lakóhelyének címét,
		3. szakját vagy szakjait, szakirányát vagy szakirányait, továbbá az évfolyam,
		4. annak a hallgató ügyben eljáró szervnek a megnevezését, amelyhez kérelmét intézi,
		5. a hallgató ügyben eljáró szervhez intézett határozott és pontosan megfogalmazott kérelmet,
		6. a kérelem alapjául szolgáló tényeket és az azok alapjául szolgáló esetleges bizonyítékokat, dokumentumokat,
		7. lehetőség szerint annak megjelölését, hogy kérelme mely jogszabályi vagy szabályzati rendelkezésen alapul,
		8. a kérelem dátumát, a hallgató aláírását,
		9. meghatalmazott eljárása esetén meghatalmazását.
	4. Azokban az ügyekben, melyekben egyetemi szabályzat előírja, vagy lehetővé teszi a kérelmeket elektronikusan, a Neptun rendszer útján az ott meghatározott adattartalommal kell benyújtani.
	5. A hallgató a kérelmét, beadványát jogszabály, egyetemi szabályzat vagy pályázati felhívás ettől eltérő előírása hiányában
		1. személyesen vagy meghatalmazott útján;
		2. postai úton, lehetőség szerint ajánlott küldeményként;
		3. a hallgatói információs rendszerben rendszeresített elektronikus űrlapon

nyújthatja be.

* 1. A hallgatói papír alapú kérelmeket, amennyiben egyetemi szabályzat, pályázati felhívás, vagy egyéb dokumentum ettől eltérően nem rendelkezik, a Tanulmányi Osztályon kell benyújtani.
	2. A kérelmet tartalma szerint kell elbírálni, tekintet nélkül arra, hogy azt milyen elnevezéssel terjesztették elő.
	3. A kérelem elbírálását megtagadni amiatt, hogy azt nem az elbírálásra jogosult szervezeti egységhez nyújtották be, nem lehet. Ilyen esetben az a szervezeti egység, amelyhez a kérelmet benyújtották, köteles azt haladéktalanul az elbírálásra jogosult szervezeti egységhez áttenni, és erről a tényről, valamint az elbírálni jogosult szervezeti egységnevéről, elérhetőségéről a hallgatót tájékoztatni.
	4. A kérelmet – ha jogszabály, vagy egyetemi szabályzat másként nem rendelkezik – 15 napon belül kell elbírálni. A kérelem elbírálásának határidejébe az ügy áttételéhez szükséges idő, a hiánypótlás, az eljárás felfüggesztése és szünetelése nem számít be.
	5. A postán küldött kérelmek előterjesztésének időpontja az Egyetemre történő megérkezésének napja.

### A döntés

* 1. A benyújtott kérelem elfogadásáról, vagy elutasításáról a hallgatót az elsőfokú döntést hozó szerv határozatban értesíti.
	2. A határozatnak tartalmaznia kell
		1. az eljáró döntéshozó megnevezését, az ügy számát;
		2. a hallgató azonosító adatait;
		3. az ügy tárgyát;
		4. a döntést;
		5. a jogorvoslati lehetőségekről szóló tájékoztatást;
		6. a döntés indokolását jogszabályi és egyetemi szabályzatok alapján történő alátámasztását;
		7. a döntéshozatal helyét és idejét;
		8. a döntés kiadmányozójának aláírását.
	3. Az írásba foglalt döntést postai kézbesítés útján vagy a hallgatói információs rendszeren keresztül kell közölni az érintett hallgatóval. Hirdetmény útján közölhető a döntés szociális támogatások, ösztöndíjak tárgyában hozott határozatok esetében.
	4. Ha a hallgatói ügyben fellebbezés alapján eljáró szerv megállapítja, hogy döntése jogszabályt vagy egyetemi szabályzatot sért, a döntését módosítja vagy visszavonja.

### A jogorvoslat rendje

* 1. [[1]](#footnote-1)Jogainak megsértése esetén a hallgató
		1. a hallgatói önkormányzathoz fordulhat jogi segítségnyújtásért,
		2. jogorvoslati kérelmet terjeszthet elő, melyet a felsőoktatási intézmény köteles elbírálni,
		3. az oktatási jogok biztosának az eljárását kezdeményezheti, feltéve, hogy az Nftv-ben szabályozottak szerint jogorvoslati jogát – a bírósági eljárás kivételével – kimerítette.
	2. [[2]](#footnote-2)A hallgató az Egyetem döntése vagy intézkedése – ide értve annak szervei döntését és intézkedéseit is –, illetve intézkedésének elmulasztása ellen – a közléstől, ennek hiányában a tudomására jutásától számított tizenöt napon belül – jogorvoslattal élhet, kivéve a tanulmányok értékelésével kapcsolatos döntést. Eljárás indítható a tanulmányok értékelésével kapcsolatos döntés ellen is, ha a döntés nem az Egyetem által elfogadott követelményekre épült, illetve a döntés ellentétes az Egyetem szervezeti és működési szabályzatában foglaltakkal, vagy megszegték a vizsga megszervezésére vonatkozó rendelkezéseket.
	3. [[3]](#footnote-3)A jogorvoslati kérelem elbírálója nem lehet az,
		1. aki a megtámadott döntést hozta, vagy a döntéshozatalt elmulasztotta,
		2. aki az *a)* pontban megjelölt személy közeli hozzátartozója,
		3. akitől az ügy tárgyilagos elbírálása nem várható el.
	4. A fellebbezést az elsőfokú döntést meghozó szervhez kell benyújtani. A fellebbezés benyújtására a kérelem benyújtására vonatkozó szabályok irányadóak.
	5. Az elsőfokú döntést meghozó szerv köteles a hozzá benyújtott fellebbezést az ügy összes iratával és véleményével együtt a másodfokú eljárásra jogosult szervhez továbbítani a kérelem beérkezésétől számított három napon belül. Ha a fellebbezést nem az elsőfokú döntést hozó szervhez nyújtották be, a másodfokon eljárni jogosult szerv felhívására az elsőfokú szerv köteles az ügy összes iratát és véleményét három napon belül megküldeni a másodfokon eljárni jogosult szervnek.
	6. A fellebbezést 30 napon belül kell elbírálni. Amennyiben a fellebbezés elbírálására jogosult bizottság 30 napon belül nem ülésezik, a következő ülésén, de legkésőbb 2 hónapon belül határoz.
	7. A jogorvoslati eljárás során szükség esetén a hallgató személyesen is meghallgatható.
	8. [[4]](#footnote-4)A jogorvoslati kérelem tárgyában a felsőoktatási intézmény a következő határozatokat hozhatja:
		1. a kérelmet elutasítja,
		2. a döntés elmulasztóját döntéshozatalra utasítja,
		3. a döntést megváltoztatja,
		4. a döntést megsemmisíti, és a döntéshozót új eljárás lefolytatására utasítja.
	9. [[5]](#footnote-5)A másodfokú döntés a közléssel jogerős és végrehajtható, kivéve, ha a hallgató a bírósági felülvizsgálatát kérte.
	10. [[6]](#footnote-6)A hallgató a jogorvoslati kérelem tárgyában hozott határozat bírósági felülvizsgálatát kérheti, annak közlésétől számított harminc napon belül, jogszabálysértésre, illetve hallgatói jogviszonyra vonatkozó rendelkezések megsértésére hivatkozással.
	11. A hallgató a keresetlevelet az első fokon eljáró szervhez nyújtja be.

### A fellebbezés elbírálására jogosult szervek

* 1. A jogorvoslati kérelmek tárgyában – a (4)-(5) bekezdésben foglalt kivételekkel – 3 tagú Hallgatói Jogorvoslati Bizottság jár el, melynek összetétele a következő:
		1. elnöke az oktatási rektorhelyettes (akadályoztatása vagy összeférhetetlensége esetén az általános rektorhelyettes);
		2. tagja azon szervezeti egység delegált oktatója, melynek hallgatója a fellebbezést benyújtotta;
		3. tagja a Hallgatói Önkormányzat, doktoranduszokat érintő ügyben a Doktorandusz Önkormányzat által delegált képviselő;
		4. titkára a Kancellári Hivatal vezetője.
	2. A Bizottság a jogorvoslati kérelmet ülésén bírálja el, melyről jegyzőkönyvet kell vezetni. A bizottságot az elnök hívja össze.
	3. A bizottság tagjának és póttagjának személyét a szervezeti egység, illetve az önkormányzatok testületének döntése alapján a szervezeti egység, ill. önkormányzat vezetője jelenti be a tárgyév szeptember 15. napjáig az oktatási rektorhelyettesnek. A bizottság tagjainak megbízatása egy naptári év időtartamra szól.
	4. Felvételi ügyekben a Felvételi Szabályzat szerinti jogorvoslati fórum jár el.
	5. Kollégiumi felvételi ügyekben a Kollégiumi Szabályzat szerinti jogorvoslati fórum jár el.

### Záró rendelkezések

* 1. A jelen Szabályzatban nem rendezett eljárási kérdések tekintetében a közigazgatási hatósági eljárás és szolgáltatás általános szabályairól szóló 2004. évi CXL. törvény rendelkezéseit kell értelemszerűen alkalmazni.
	2. Jelen Szabályzat a Szenátus döntését követő napon lép hatályba. A hatálybalépéssel egyidejűleg hatályát veszti az Egyetem Szervezeti és Működési Szabályzat II. (Hallgatói követelményrendszerének) III-IV. fejezete.
	3. A Szabályzat rendelkezéseit a folyamatban lévő ügyek tekintetében is alkalmazni kell.
1. Nftv. 57. § (1) [↑](#footnote-ref-1)
2. Nftv. 57. § (3) [↑](#footnote-ref-2)
3. Nftv. 57. § (4) [↑](#footnote-ref-3)
4. Nftv. 57. § (5) [↑](#footnote-ref-4)
5. Nftv. 57. § (7) [↑](#footnote-ref-5)
6. Nftv. 58. § (1) [↑](#footnote-ref-6)